《鉴山主以天圣宣赐行道者五百金装罗汉青𤮀香炉为示复用韵》
宋代·赵蕃

高林杲杲日欲出，却视诸山云自入。道人导我启圆龛，五百金仙争突兀。

耀州烧瓷朴不巧，狮子座中莲叶绕。乱馀得此镇山灵，莫恨当时赐田少。

世人变灭随空云，至人来往繇念根。长眉下生会有辰，摩挲笑视默与论。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。